Vytautas Bagdonas

Vytautas Bagdonas (g. 1951 m. rugpjūčio 1 d. Bikūnų kaime, Anykščių rajonas) – žurnalistas, kraštotyrininkas, visuomenininkas.

Biografija 

1958-1962 m. mokėsi Jokūbėliškio pradinėje mokykloje (Anykščių rajonas), 1962-1970 m. – Anykščių Jono Biliūno vidurinėje mokykloje, 1970-1972 m. – Vilniaus 21-oje technikos mokykloje, įgijo spaustuvininko specialybę. 1989 m. neakivaizdžiai baigė studijas Vilniaus universiteto Istorijos fakultete, įgijo žurnalistikos specialybę.

1971–1972 m. Jonavos rajono laikraščio „Jonavos balsas“ fotokorespondentas, 1972-1973 m. Anykščių rajono laikraščio „Kolektyvinis darbas“ fotokorespondentas. 1973-1975 m. atliko privalomąją karinę tarnybą TSRS kariuomenėje. 1975–1979 m. „Kolektyvinis darbas“ korespondentas, 1979–1992 m. Anykščių rajono „Lenino keliu“ kolūkio (nuo 1989 m. – Malaišių kolūkio) valdybos pirmininko pavaduotojas kultūriniam-masiniam darbui. 1992–1993 m. Svėdasų apylinkės inspektorius globai ir rūpybai, 1993–2004 m. žurnalistas respublikiniuose leidiniuose „Diena“, „Gimtasis kraštas“, „Privatus seklys“, „Ūkininko patarėjas“, laikraštyje „Ukmergės diena“ bei Anykščių laikraštyje „Šilelis“, 2004–2008 m. laikraščio „XXI amžius" korespondentas. Nuo 1992 m. Svėdasų krašto (Vaižganto) muziejaus direktorius, 2007–2013 m. Anykščių rajono savivaldybės administracijos specialistas ryšiams su visuomene.

Nuo 2006 m. asociacijos Vaižgantiečių klubo „Pragiedrulys“ pirmininkas, leidžia neperiodinį klubo laikraštį „Pragiedrulių žemė“ (nuo 2006 m.). Buria Svėdasų kraštiečius ir organizuoja šio krašto kultūrinius bei literatūrinius renginius, saugo Svėdasų krašto žmonių atminimą.

Nuo 1975 m. Lietuvos žurnalistų sąjungos narys. Parašė ir išleido keletą kraštotyrinio pobūdžio informacinių leidinių, taip pat parengė ir išleido įvairių bukletų, lankstinukų.

Vedęs, žmona Aldona Bagdonienė (g. 1954 m.), kultūros organizatorė. Duktė Simona Bagdonaitė (g. 1995 m.).

Įvertinimas 

 Apdovanotas Lietuvos savivaldybių asociacijos, Lietuvos žurnalistų sąjungos ir Nacionalinės žurnalistų kūrėjų asociacijos Jono Vileišio premijos, skiriamos žurnalistams, rašantiems apie savivaldą, antrojo laipsnio diplomu (2008 m.);
 2010 m. skirta Mažoji Vaižganto premija „Už kūrybinius nuopelnus Svėdasų kraštui“, įsteigta Svėdasų seniūnijos;
 Pelnė Anykščių rajono savivaldybės įsteigtą Teresės Mikeliūnaitės kultūros premiją (2010 m.).
2014 m. skirta respublikinė literatūrinė Vaižganto premija už ilgametę Vaižgantiškos tradicijos sklaidą ir fotografijų albumą „Vaižgantinių šviesa virš Malaišių“.

Bibliografija 
 1984 m. „Svėdasų kraštas“ (informacinis leidinys).
 1987 m. „Lenino keliu" kolūkis“ (informacinis leidinys iš serijos „Žemė ir žmonės“).
 1989 m. „Žaidelių kolūkis“ (informacinis leidinys iš serijos „Žemė ir žmonės“).
 1994 m. „Svėdasų kraštas: svarbiausios žinios“ (informacinis leidinys).
 1995 m. „Svėdasai"“ (informacinis leidinys).
 2008 m. „Aš čia gyvenau gamtos padavimų įspūdžiais“ (informacinis leidinys apie Juozą Tumą-Vaižgantą ir Svėdasų kraštą).
 2009 m. „Nusilenkime Vaižganto Žemei…“ (biografinis fotoalbumas).
 2013 m. „Vaižgantinių šviesa virš Malaišių“ (fotografijų ir miniatiūrų albumas).
 2014 m. „Svėdasų kraštas seniau ir dabar“ (fotografijų albumėlis).
 2014 m. „Tumų Juozuko vaikystės pasaka“ (knyga apie Juozo Tumo-Vaižganto vaikystę)

Šaltiniai 

Lietuvos žurnalistai
Lietuvos kraštotyrininkai
Lietuvos visuomenės veikėjai
Lietuvos muziejų direktoriai